DA Den Europæiske Unions Tidende C 69/26

Sag anlagt den 14. januar 2009 — Kommissionen for De Europæiske Fællesskaber mod Forbundsrepublikken Tyskland

(Sag C-17/09)

(2009/C 69/48)

Processprog: tysk

Parter

Sagsøger: Kommissionen for De Europæiske Fællesskaber (ved B. Schima og C. Zadra, som befuldmægtigede)

Sagsøgt: Forbundsrepublikken Tyskland

Sagsøgerens påstande

— Det fastslås, at Forbundsrepublikken Tyskland har tilsidesat sine forpligtelser i henhold til artikel 8 sammenholdt med afsnit III-VI i Rådets direktiv 92/50EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler (1), idet Stadt Bonn og Müllverwertungsanlage Bonn GmbH har indgået en offentlig tjenesteydelsesaftale vedrørende håndtering af bioaffald og grønt affald uden afholdelse af en EU-udbudsprocedure.

— Forbundsrepublikken Tyskland tilpligtes at betale sagens omkostninger.

Søgsmålsgrunde og væsentligste argumenter

Genstanden for nærværende søgsmål er en tjenesteydelsesaftale mod vederlag vedrørende bortskaffelse af bioaffald og grønt affald indgået mellem Stadt Bonn og Müllverwertungsanlage Bonn GmbH (herefter »MVA GmbH«) på den ene side og den private affaldshåndteringsvirksomhed EVB Entsorgung und Verwertung Bonn GmbH & Co. KG (herefter »EVB«) på den anden side. MVA GmbH er et kommunalt selskab, i hvilket Stadtwerke Bonn GmbH — et af Stadt Bonn 100 % ejet datterselskab — ejer 93,46 % af kapitalen og Stadt Bonn direkte ejer de resterende 6,54 %. I henhold til denne aftale forpligter EVB sig til dels at indsamle, forsortere og levere husholdningsaffald til behandling i MVA GmbH, dels at behandle bioaffald og grønt affald fra Stadt Bonns område i selskabets komposteringsanlæg mod et årligt vederlag på 6 mio. DEM.

Selv om den omhandlede affaldshåndteringsaftale er en offentlig tjenesteydelsesaftale som omhandlet i artikel 1, litra a), i direktiv 92/50/EØF, er den blevet indgået direkte med EVB uden afholdelse af en formel udbudsprocedure, og uden at der er foretaget EU-udbud. Genstanden for aftalen er levering af tjenesteydelser inden for affaldsbortskaffelse som omhandlet i kategori 16 i bilag I A til nævnte direktiv og overskrider for så vidt tærskelværdien for, at direktivet finder anvendelse, betydeligt.

I modsætning til forbundsregeringens opfattelse kan det ikke være afgørende, om aftalen ud over komposteringsydelser også omfatter andre ydelser, som Stadt Bonn, henholdsvis MVA GmbH har givet EVB i opdrag. Det er derimod afgørende, at der ved aftalen stiftes retligt bindende forpligtelser for EVB over for Stadt Bonn til at levere komposteringsydelser mod vederlag. Det kan i øvrigt heller ikke hævdes, at komposteringsydelserne udgør et fuldkommen ubetydeligt accessorisk aspekt af aftalen, eftersom disse ydelser er et af de centrale elementer i det koncept, som parterne har forhandlet sig frem til, og økonomisk betragtet udgør en betydelig del af omfanget af de udvekslede ydelser.

Kommissionen kan heller ikke tilslutte sig forbundsregeringens anbringende om, at Stadt Bonn på grundlag af artikel 11, stk. 3, litra b), i direktiv 92/50/EØF var berettiget til at indgå en aftale om komposteringsydelser ved udbud efter forhandling uden forudgående offentliggørelse af en udbudsbekendtgørelse. Ifølge Domstolens praksis skal den nævnte direktivbestemmelse fortolkes snævert, og bevisbyrden for, at der foreligger sådanne usædvanlige omstændigheder, som begrunder en undtagelse, påhviler den, der påberåber sig sådanne omstændigheder. Da forbundsregeringen ikke nærmere har godtgjort, at EVB havde eneret til at gennemføre de omhandlede komposteringsydelser, og på hvilket retligt grundlag en sådan eneret beror, kan det ikke antages, at betingelserne for at anvende undtagelsesbestemmelsen i artikel 11, stk. 3, litra b), i direktiv 92/50/EØF var opfyldt.

(1) EFT L 209, s. 1.